Dobbel: Aandklokreël knou casino’s | Netwerk24
Deur William Horne 15 Julie 2020 14:20
Gold Reef City in Johannesburg, ’n casino wat deur Tsogo Sun Gaming bedryf word. Foto: Verskaf
Pres. Cyril Ramaphosa het Sondagaand ’n aandklokreël van 21:00 tot 04:00 afgekondig terwyl die land op vlak 3 van die staat van inperking bly.
Baie ondernemings maak egter daarop staat om tot ná 21:00 in die aand ’n inkomste te verdien.
Veral casino’s wat staatmaak op klante wat ná werk by hul perseel opdaag, word geraak.
Volgens Chris du Toit, uitvoerende hoof van Tsogo Sun Gaming, wat onder meer Montecasino in Johannesburg besit, is die aandklokreël ’n groot terugslag.
Van hul besigste bedryfsure is saans en selfs tot die vroeë oggendure.
Casino’s kan nie hiervoor opmaak deur tydens werkure meer klante te lok nie.
Graham Wood, bedryfshoof van Sun International wat onder meer die GrandWest Casino in Kaapstad besit, sê hul inkomste gaan ernstig geraak word.
Wood sê hulle sal nou op net naweke moet staatmaak om die meeste van hul inkomste te genereer.
Tsogo Sun sê hulle is teleurgesteld oor die aandklokreël aangesien hul veiligheidsmaatreëls so goed gewerk het sedert hulle op 29 Junie kon heropen.
Tsogo Sun bedryf 13 casino’s in Suid-Afrika, waarvan almal tans oop is.
Du Toit wou nie kommentaar lewer op die vraag of dit ekonomies volhoubaar is om al 13 casino’s te bedryf wanneer hul winsgewendste tye wegval nie. Hy sê egter Tsogo Sun Gaming sal in bedryf bly solank die aandklokreël geld.
“Ons hoop dat dié situasie net tydelik sal wees,” sê hy.
Tsogo Sun se casino’s sal egter voortaan om 20:30 sluit.
Enid Vickers, woordvoerder van Sun International, sê elkeen van hul tien casino’s wat tans oop is, dus benewens Sun City wat gesluit bly, kan voortaan self kies hoe laat hulle saans gaan sluit.
Die aandklokreël vereis dat almal teen 21:00 tuis is, dus werknemers ook. So sekere persele sal dalk meer tyd moet toelaat sodat die mense betyds tuis kan kom.
Wood reken hierdie casino’s sal almal ook omstreeks 20:30 sluit.
Meer oor: Tsogo Sun Gaming | Tsogo Sun | Dobbelbedryf | Dobbel | Staat Van Inperking | Aandklokreël
Dokter ook nou aan diens by casino